
AVIZ

asupra proiectului de Lege pentru instituirea Zilei de 9 noiembrie – 

Ziua Limbii Ucrainene 
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere şi avizare, cu proiectul de Lege pentru instituirea Zilei de 9 noiembrie – Ziua Limbii Ucrainene, transmis cu adresa nr. PL x 274 din 2 mai 2018 şi înregistrat cu nr. 4c- 10/105 din 03 mai  2018.
Conform dispoziţiilor art.75 alineatele (1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat iniţiativa legislativă în şedinţa din 25 aprilie 2018 
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 8 mai 2018.
Membrii Comisiei au examinat textul iniţiativei legislative, precum şi Avizul favorabil cu observaţii şi propuneri al Consiliului Legislativ, transmis cu nr. 23 din 10 ianuarie 2018.

Proiectul de lege are ca obiect instituirea zilei de 9 noiembrie – Ziua Limbii Ucrainene, în scopul păstrării tradiţiilor, culturii şi limbii materne ale persoanelor aparţinând acestei minorităţi etnice.
În raport de obiectul şi conţinutul reglementării, proiectul de lege face parte din categoria legilor ordinare.
În urma dezbaterilor şi a opiniilor exprimate, Comisia pentru cultură, arte, mijloace de informare în masă a hotărât, cu unanimitatea voturilor parlamentarilor prezenţi, avizarea favorabilă a iniţiativei legislative.
PREŞEDINTE,

Gigel – Sorinel ŞTIRBU

